ลดหย่อนภาษีเงินได้บุคคลธรรมดาปีภาษี 2554 (ตอน 2)
ต่อจากสัปดาห์ที่แล้ว เกี่ยวกับรายการลดหย่อนและยกเว้นภาษีเงินได้บุคคลธรรมดา สรุปได้ดังนี้
17 ก.พ. 2555

ต่อจากสัปดาห์ที่แล้ว เกี่ยวกับรายการลดหย่อนและยกเว้นภาษีเงินได้บุคคลธรรมดา สรุปได้ดังนี้ 
ลดหย่อนและยกเว้นภาษีเงินสะสมที่จ่ายเข้ากองทุนสำรองเลี้ยงชีพ ผู้มีเงินได้ฯ หักลดหย่อนได้เท่าที่จ่ายจริง แต่ไม่เกิน 1 หมื่นบาท เงินสะสมฯ ที่จ่ายเกินกว่า 1 หมื่นบาท จะได้รับยกเว้นภาษีเท่าที่จ่ายจริง แต่ไม่เกิน 4.9 แสนบาท เบ็ดเสร็จลดหย่อนและยกเว้นภาษีรวมกันได้สูงสุดถึง 5 แสนบาท แต่การใช้สิทธิต้องไม่เกินร้อยละ 15 ของเงินค่าจ้าง การกรอกค่าลดหย่อนและยกเว้นภาษีของเงินสะสมกองทุนสำรองเลี้ยงชีพจะแยกช่องรายการลดหย่อนและยกเว้นภาษีออกจากกันในแบบแสดงรายการภาษี
ลดหย่อนและยกเว้นภาษีเบี้ยประกันชีวิต ผู้มีเงินได้ฯ หักลดหย่อนได้เท่าที่จ่ายจริง แต่ไม่เกิน 1 หมื่นบาท เบี้ยประกันชีวิตที่จ่ายเกินกว่า 1 หมื่นบาท จะได้รับการยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จลดหย่อนและยกเว้นภาษีรวมกันได้สูงสุดถึง 1 แสนบาท 
กรณีเบี้ยประกันภัยที่จ่ายเป็นการประกันชีวิตแบบบำนาญที่จ่ายตั้งแต่วันที่ 1 ม.ค. 2553 เป็นต้นไป ให้ยกเว้นภาษีได้อีกร้อยละ 15 ของเงินได้พึงประเมินแต่ไม่เกิน 2 แสนบาท และเมื่อรวมกับเงินที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ กองทุนสงเคราะห์ครูโรงเรียนเอกชน หรือค่าซื้อหน่วยลงทุนกองทุนรวมเพื่อการเลี้ยงชีพแล้ว ต้องไม่เกิน 5 แสนบาท 
สำหรับคู่สมรสที่ไม่มีเงินได้ฯ ที่ได้ทำกรมธรรม์ประกันชีวิตไว้ ผู้มีเงินได้ฯ สามารถนำเบี้ยประกันชีวิตของคู่สมรสที่ไม่มีเงินได้ฯ มาหักลดหย่อนได้เท่าที่จ่ายจริง แต่ไม่เกิน 1 หมื่นบาทเท่านั้น 
ทั้งนี้ กรมธรรม์ประกันชีวิตต้องมีกำหนดเวลา 10 ปีขึ้นไปผู้รับประกันภัยประกอบกิจการในราชอาณาจักร และเป็นเบี้ยประกันชีวิตที่ได้จ่ายจริงในปี พ.ศ. 2554 
ยกเว้นภาษีเบี้ยประกันสุขภาพบิดามารดา ผู้มีเงินได้ฯ สามารถนำเบี้ยประกันสุขภาพบิดามารดาของผู้มีเงินได้ฯ และบิดามารดาของคู่สมรสที่ไม่มีเงินได้ฯ มาหักได้เท่าที่จ่ายจริง รวมแล้วไม่เกิน 1.5 หมื่นบาท
ลดหย่อนและยกเว้นภาษีดอกเบี้ยเงินกู้ยืมเพื่อการมีที่อยู่อาศัย ผู้มีเงินได้ฯ สามารถนำดอกเบี้ยเงินกู้ยืมเพื่อการมีที่อยู่อาศัยมาหักลดหย่อนได้เท่าที่จ่ายจริง แต่ไม่เกิน 1 หมื่นบาท ดอกเบี้ยเงินกู้ยืมที่เกินกว่า 1 หมื่นบาท จะได้รับยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จลดหย่อนและยกเว้นภาษีรวมกันได้สูงสุดถึง 1 แสนบาท ดอกเบี้ยเงินกู้ยืมที่นำมาใช้สิทธิต้องเป็นดอกเบี้ยที่จ่ายให้แก่ธนาคารหรือสถาบันการเงินอื่น บริษัทประกันชีวิต สหกรณ์หรือนายจ้างสำหรับการกู้ยืมเงินเพื่อซื้อ เช่าซื้อ หรือสร้างอาคารอยู่อาศัย 
กรณีที่คู่สมรสต่างฝ่ายต่างมีเงินได้พึงประเมินและอยู่ด้วยกันตลอดปีภาษี ให้แต่ละฝ่ายหักได้คนละครึ่ง พูดง่ายๆ ว่า หักได้สูงสุดไม่เกินคนละ 5 หมื่นบาท การนำดอกเบี้ยเงินกู้ยืมมากรอกในแบบแสดงรายการภาษีให้นำรายการลดหย่อนและยกเว้นภาษีรวมกัน แล้วนำมากรอกในช่องรายการดอกเบี้ยเงินกู้ยืมเพื่อการมีที่อยู่อาศัย 
สัปดาห์หน้ามาต่อกันอีกครั้ง เกี่ยวกับรายการลดหย่อนและยกเว้นภาษีที่ต้องระบุหรือแสดงในแบบแสดงรายการภาษีหรือระบุในใบแนบแบบแสดงรายการภาษี m
สวัสดีครับ